CELEX: 32019D0513
Language: da
Date: 2019-03-26 00:00:00
Title: Kommissionens afgørelse (EU) 2019/513 af 26. marts 2019 om sikkerhedsrammen for programmet for udvikling af den europæiske forsvarsindustri

27.3.2019   
               
               
                  DA
               
               
                  Den Europæiske Unions Tidende
               
               
                  L 85/43
               
            
         KOMMISSIONENS AFGØRELSE (EU) 2019/513
         af 26. marts 2019
         om sikkerhedsrammen for programmet for udvikling af den europæiske forsvarsindustri
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 249, og
         ud fra følgende betragtninger:
         
                     (1)
                  
                  
                     Programmet for udvikling af den europæiske forsvarsindustri (1) (i det følgende benævnt »programmet«) er programmet for 2019-2020 for kapacitetsudviklingsdelen af Den Europæiske Forsvarsfond.
                  
               
                     (2)
                  
                  
                     Kommissionens afgørelse (EU, Euratom) 2015/444 (2) finder anvendelse på behandlingen af klassificerede informationer i programmet.
                  
               
                     (3)
                  
                  
                     I betragtning af programmets særlige karakter og medlemsstaternes rolle kan de medlemsstater, på hvis område støttemodtagerne er hjemmehørende, klassificere forgrundsviden, der fremkommer i forbindelse med gennemførelsen af en udviklingsforanstaltning, ved at fastlægge en sikkerhedsramme med dette for øje inden underskrivelsen af tilskudsaftalen —
                  
               VEDTAGET DENNE AFGØRELSE:
         
            Artikel 1
            Klassifikation af information
            
               1.   I programmet træffer medlemsstaterne, på hvis område støttemodtagerne er hjemmehørende, afgørelse om oprindelsen af klassificeret forgrundsviden, der fremkommer i forbindelse med gennemførelsen af en udviklingsforanstaltning.
            
            
               2.   Med henblik herpå kan de pågældende medlemsstater træffe afgørelse om en specifik sikkerhedsramme for beskyttelse og behandling af klassificerede informationer vedrørende foranstaltningen, og de underretter Kommissionen herom.
            
            
               3.   En sådan sikkerhedsramme berører ikke Kommissionens mulighed for at få adgang til informationer, der er nødvendige for gennemførelsen af foranstaltningen.
            
            
               4.   Hvis de pågældende medlemsstater ikke har fastlagt en specifik sikkerhedsramme, fastlægger Kommissionen sikkerhedsrammen for foranstaltningen i overensstemmelse med bestemmelserne i afgørelse (EU, Euratom) 2015/444.
            
            
               5.   Den gældende sikkerhedsramme for foranstaltningen skal være indført inden underskrivelsen af tilskudsaftalen.
            
         
         
            Artikel 2
            Ikrafttræden
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 26. marts 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  Indført ved Europa-Parlamentets og Rådets forordning (EU) 2018/1092 af 18. juli 2018 om oprettelse af programmet for udvikling af den europæiske forsvarsindustri med henblik på at støtte konkurrenceevnen og innovationskapaciteten i Unionens forsvarsindustri (EUT L 200 af 7.8.2018, s. 30).
         
            (2)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).